ขายพันธบัตรกองทุนฟื้นฟูฯ2.9หมื่นล้าน
คลังออกพันธบัตรปรับโครงสร้างหนี้กองทุนฟื้นฟูฯ 2.9 หมื่นล้านบาท
24 ส.ค. 2554

คลังออกพันธบัตรปรับโครงสร้างหนี้กองทุนฟื้นฟูฯ 2.9 หมื่นล้านบาท 
ธนาคารแห่งประเทศไทย (ธปท.) ออกประกาศว่าจะเป็นผู้จำหน่ายพันธบัตรรัฐบาลเพื่อการปรับโครงสร้างหนี้ตาม พ.ร.ก.ช่วยเหลือกองทุนเพื่อการฟื้นฟูและพัฒนาระบบสถาบันการเงินระยะที่ 2 ในปีงบประมาณ 2554 ครั้งที่ 2 และครั้งที่ 3 วงเงินรวม 2.9 หมื่นล้านบาท โดยจะจัดจำหน่ายด้วยวิธีการประมูลขายให้กับนักลงทุนสถาบัน ตามที่ น.ส.สุภา ปิยะจิตติ รองปลัดกระทรวงการคลัง อนุมัติเมื่อ 22 ส.ค.ที่ผ่านมา
สำหรับพันธบัตรชุดนี้มี 2 ชุด ชุดอายุ 6.1 ปี วงเงิน 2.1 หมื่นบาท จ่ายอัตราดอกเบี้ย 2.8% แบ่งเป็นจำหน่ายวันที่ 31 ส.ค.นี้ 1.2 หมื่นล้านบาท และจำหน่ายวันที่ 28 ก.ย. อีก 9,000 ล้านบาท 
พันธบัตรรัฐบาลเพื่อการปรับโครงสร้างหนี้ชุดที่ 2 มีวงเงิน 8,000 ล้านบาท อายุคงเหลือ 11.76 ปี จ่ายดอกเบี้ย 3.625% จะจำหน่ายในวันที่ 14 ก.ย.นี้ 
ทั้งนี้ พันธบัตรเหล่านี้กระทรวงการคลังจะจัดจำหน่ายให้แก่นักลงทุนสถาบันอย่าง ธปท. ธนาคารพาณิชย์ สถาบันการเงินเฉพาะกิจของรัฐบริษัทเงินทุน บริษัทหลักทรัพย์ กองทุนบำเหน็จบำนาญข้าราชการ กองทุนสำรองเลี้ยงชีพ กองทุนรวม สำนักงานประกันสังคม บริษัทประกันภัย บริษัทประกันชีวิต และสถาบันอื่นๆ ที่มีเงินฝากที่ ธปท. โดยจะประมูลโดยวิธีอิเล็กทรอนิกส์ (e–Bidding)